钦定古今图书集成/明伦汇编/家范典/第083卷 > 唐宋氏女论语 > 《事夫章》
## 钦定古今图书集成/明伦汇编/家范典/第083卷 > 唐宋氏女论语 > 《事夫章》

“女子出嫁，夫主为亲。前生缘分，今世婚姻。将夫比天，
其义匪轻。夫刚妻柔，恩爱相因。居家相待，敬重如宾。
夫有言语，侧耳详听。夫有恶事，劝谏谆谆。莫学愚妇，
惹祸临身。夫若外出，须记途程。黄昏未返，瞻望思寻。
停灯温饭，等候敲门。莫学懒妇，先自安身。夫如有病，
终日劳心。多方问药，遍处求神。百般治疗，愿得长生。”
“莫学蠢妇，全不忧心。夫若发怒，不可生嗔。退身相让，
忍气低声。莫学泼妇，斗闹频频。粗丝细葛，熨帖缝纫。
莫教寒冷，冻损夫身。家常茶饭，供待殷勤。莫教饥渴，
瘦瘠苦辛。同甘同苦，同富同贫，死同棺椁，生共衣衾。
莫学泼妇，巧口花唇。能依此语，和乐瑟琴。如此之女，
贤德声闻。”